Vappu Rossi ARTag Galleryn Sirkusaakkoset-ryhmänäyttelyn avajaisissa 2015.
**Vappu Rossi** (s. 1976 Joensuu) on suomalainen kuva- ja mediataiteilija sekä taidegraafikko. Hän on profiloitunut nykypiirtämisen kehittäjänä sekä eri tieteen- ja taiteenaloja yhdistävien projektien tekijänä. Rossi oli ehdolla Suomen Taideakatemian kuvataidepalkinnon saajaksi 2022. Hänen teoksiaan löytyy useista tärkeistä museokokoelmista, kuten Serlachius-museosta, Amos Andersonin taidemuseosta ja Jyväskylän taidemuseosta. Rossin kansainvälisesti tunnetuinta tuotantoa ovat liikepiirustusprojektit sekä mediateokset, joita on nähty festivaaleilla ympäri maailman 1990-luvun lopulta lähtien. Hän on työskennellyt Helsingin yliopiston Piirustussalin piirustusmestarina vuodesta 2018. Hän valmistui Kuvataideakatemiasta kuvataiteen maisteriksi 2008 ja Taideteollisesta korkeakoulusta taiteen kandidaatiksi 2008.

Ura
---

Rossin tuotannon pääaiheena on ihmisen kuva. Hänet tunnetaan ennen kaikkea piirustustaidostaan sekä piirustuksen tilallisista ja poikkitaiteellisista sovelluksista. Rossin mediateokset ovat olleet esillä kotimaan lisäksi muun muassa Saksassa, Australiassa, Kiinassa, Islannissa, Norjassa, Ranskassa, Kreikassa, Makedoniassa ja Perussa. Rossin mediateoksista laajimman levityksen on saanut mediataideanimaatio "Hyvästi, varjoinen", jota on esitetty koti- ja ulkomaisilla festivaaleilla ja jonka installointiversio on ollut esillä mm. 10th International Directors Loungessa Berliinissä sekä Mäntän kuvataideviikoilla 2014. Teos kuuluu Serlachius-museoiden kokoelmaan. Rossin mediateoksista kansainvälisessä levityksessä ovat olleet myös mm. Kotiutuminen (2009), Hetkellinen (2009), Avioliitto (2013) sekä Suudelma (2007). Suudelma kuului myös Kiasman, AV-arkin ja Helsingin kaupunginorkesterin Visuaalinen alkusoitto -sarjaan ja esitettiin Musiikkitalon mediaseinällä Helsingin kaupunginorkesterin konserttien yhteydessä lokakuussa 2018. Rossi oli Flow-festivaalien taiteilijana 2019 teoksillaan Avioliitto ja Hyvästi, varjoinen. Videot pyörivät Flown Voimala-rakennuksessa sekä kauppakeskus Redin ulkoseinien näytöillä.

Rossin tuotantoon kuuluu piirroksia ja maalauksia, valokaappiteoksia, mediataidetta, sanoituksia ja sävellyksiä. Seinäpiirroksia ja -maalauksia Rossi on toteuttanut sekä julkisille että yksityisille tahoille. Yksittäisistä seinämaalaushankkeista suurin on ollut kolmenkymmenen teoksen kokonaisuus kansainvälisen tiedenäyttelyn seinärakenteissa (Vantaan Heureka, Lissabon, Pariisi, Minnesota, Montreal). Suomessa Rossin julkisia seinäteoksia on nähtävillä muun muassa Porvoossa torin taksikeskuksen seinillä ja eläinlääkäriaseman seinällä Loviisantien varressa sekä Sysmän sairaalan hiljaisessa huoneessa. Helsingin Käpylässä sijaitsevaan Louhenkallion alikulkutunneliin Rossi toteutti seinämaalausprojektin yhdessä Yhtenäiskoulun lasten ja läheisen päiväkodin kanssa keväällä 2019. Monet Rossin paikkasidonnaisista teoksista ovat valmistuneet museo- ja gallerianäyttelyiden yhteyteen, kuten Nastolan kunnantalon Serafi-maalausinstallaatio 2019, seinäpiirrokset yksityisnäyttelyissä Tuusulan taidemuseossa 2012, Jyväskylän Galleria Harmoniassa, Taidehallin Studiossa 2012 sekä Frans Masereel -taidekeskuksessa Belgiassa 2009, Taidehallin portaikon anamorfiset Portsari-teokset Kuvataideakatemian juhlanäyttelyssä 2007–2008 sekä yleisön kanssa toteutetut joukkomuotokuvaprojektit Taidehallissa 2008 ja Joensuun taidemuseossa 2009. Porvoon Triennaalille tilaustyönä tehty Citykani-hiilipiirros Porvoon vanhankaupungin Mannerheiminsillan kupeessa tuhoutui, kun teos maalattiin vahingossa peittoon vuonna 2016.

Poikkitaiteellisissa hankkeissa Rossi on esiintynyt muun muassa Kansallisoopperassa, Taidehallilla, Aleksanterin teatterissa, Ateneumissa sekä Tanssin aika -festivaaleilla. Hän on tehnyt yhteistyötä monien tanssijoiden (Panu Varstala, Ingrid André, Anni Rissanen, Sirpa Suutari-Jääskö, Jukka Haapalainen) ja muusikoiden (Milla Viljamaa, Niko Kumpuvaara, Jarmo Saari, Pasi Salmi, Joakim Berghäll, Zarkus Poussa, UMO Jazz Orchestra) kanssa. Rossi on vieraillut luennoimassa DialogiAkatemiassa muun muassa Martha Nussbaumin kansainvälisessä workshopissa. Vuonna 2018 Rossi oli Off/Balance-tanssiryhmän vieraileva kutsutaiteilija. Koreografi Anni Rissasen, Off/Balancen tanssijoiden ja Rossin yhteistyön tuloksena syntynyt esitysteos Face-to-Face sai erinomaiset arviot kantaesityksessään 2018. Teos nähtiin Tanssin aika -festivaaleilla[vanhentunut linkki] syyskuussa 2018 Jyväskylän yliopiston päärakennuksessa, tuolloin kokoonpanossa olivat mukana myös Jyväskylä Sinfonian muusikot. Kesällä 2021 Rossi, Rissanen ja Off/Balance olivat mukana Face-to-Face -teoksellaan Mäntän kuvataideviikoilla.

Livepiirtäminen on näkyvä osa Rossin työskentelyä. Koronakevään aikana huhtikuussa 2020 Rossi esiintyi suorassa lähetyksessä Yle Olohuone -konsertissa piirtäen konsertin esiintyjiä livenä sekä antaen piirustustehtäviä myös kotikatsomoon. Malleina olivat muusikot Robin, Iiro Rantala, Tarmo Peltokoski ja Minna-Leena Lahti. Tammikuussa 2021 Rossi esiintyi taiteilijana MTV3:n ohjelmassa Laulu Rakkaudelle, jossa Rossi piirsi livenä muusikko Samuli Putroa ja Laura Närheä osana Närhen yllätystä Putrolle. Kulttuurigaalassa 2021 Rossi piirsi livenä vuoden kulttuuripersoona -palkinnon voittajan, näyttelijä Seela Sellan. Voittajan paljastus tapahtui Rossin suorassa lähetyksessä piirtämän muotokuvan avulla.

Rossi pyrkii yhdistämään perinteistä käsivarapiirustusta uusiin teknisiin innovaatioihin, kuten lisättyyn todellisuuteen ja VR-teknologiaan. Vuonna 2018 hän toteutti kolmen AR-teoksen sarjan Helsingin observatoriolle yhteistyössä Art Cache Helsinki -projektin, Arilyn-applikaation ja observatorion kanssa.

2015 Rossi laati tilaustyönä taideprintit muotitaiteilija Teemu Muurimäen suunnittelemiin Formal Friday -miestenvaatemalliston t-paitoihin.

2013–2014 Rossi kuratoi Lahden taidemuseossa Suomen Kuvataidejärjestöjen Liiton Muotokuva-teemanäyttelyn. Hän on tehnyt useita tilausmuotokuvia, kuten seitsemän Helsingin yliopiston ylioppilaskunnan puheenjohtajamuotokuvaa (2014 ja 2020), muotokuvat 32 suomalaisesta keramiikka- ja lasitaiteilijasta kuusiosaiseen kirjasarjaan Lasin ja keramiikan mestarit (2020) sekä Senaatti-kiinteistöjen emerituspääjohtaja, rakennusneuvos Aulis Kohvakan virallisen muotokuvan (2013). 

Rossi on Kitkerät Neitsyet -yhtyeen perustajajäsen, sanoittaja ja laulaja. Yhtye on tehnyt neljä albumia, joiden kappaleista valtaosa on Rossin säveltämiä ja sanoittamia. Rossi on tehnyt levynkansia, DVD:n kansia ja muuta graafista materiaalia suomalaisille yhtyeille ja artisteille (muun muassa Zen Café, Esa Kaartamo, Lauri Schreck, Apulanta).

Yksityiselämä
-------------

Vappu Rossin poika on lapsinäyttelijä Kuura Rossi.

Lähteet
-------

1. 1 2  Vappu Rossi (FI) – Näin pienessä kaupungissa sellainenkin riittää ihmeeksi *Lux Helsinki*.  23.11.2023. Viitattu 26.3.2024.
2. ↑  Suomen Taideakatemian kuvataidepalkinnon ehdokkaat ovat Taneli Rautiainen, Katarina Reuter ja Vappu Rossi | Suomen taideakatemia *www.sttinfo.fi*. Viitattu 22.8.2022.
3. 1 2 3  Suomen Taiteilijaseura: Kuvataiteilijamatrikkeli: Vappu Rossi
4. ↑  Opettajan esittely *Helsingin yliopisto*.  30.8.2018. Viitattu 12.8.2019.
5. ↑  HKO Visuaalinen alkusoitto - Vappu Rossi: Suudelma *www.musiikkitalo.fi*.  Arkistoitu 12.8.2019. Viitattu 12.8.2019.
6. ↑  HKO Screen – Vappu Rossin haastattelu Helsingin kaupunginorkesterin konserttitaltioinnin väliajalla, Suudelma-mediateos Visuaalinen alkusoitto -esityssarjassa *vimeo.com*.  lokakuu 2018.
7. ↑   "HKO Screen - Vappu Rossi (Helsingin kaupunginorkesteri / Helsinki Philharmonic)". Helsinki Philharmonic (käsikirjoitus). 2018-10-11.
8. ↑  Vappu Rossi: Avioliitto *Flow Festival 9.-11.8-2019*.  Arkistoitu 12.8.2019. Viitattu 12.8.2019. (englanniksi)
9. ↑  Vappu Rossi: Hyvästi, varjoinen *Flow Festival 9.-11.8-2019*.  Arkistoitu 12.8.2019. Viitattu 12.8.2019. (englanniksi)
10. ↑  Flow Festival on myös mediataiteen juhlaa *Taiteilija*.  11.8.2019. Viitattu 12.8.2019.
11. ↑  Elokuun festivaalikausi starttaa Helsingissä – poimimme nykytaiteen tärppejä *Frame Contemporary Art Finland*.  9.8.2019.  Arkistoitu 12.8.2019. Viitattu 12.8.2019. (englanniksi)
12. ↑  Uusi näyttely mielenterveydestä ja mielen hyvinvoinnista: Heureka tulee hulluksi! - ePressi *www.epressi.com*. Viitattu 12.8.2019.
13. ↑  L'exposition - Mental désordre - Expositions passées - Ressources - Cité des sciences et de l'industrie *www.cite-sciences.fr*. Viitattu 12.8.2019. (ranskaksi)
14. ↑  Mental Health: Mind Matters *Science Museum of Minnesota*. Viitattu 12.8.2019. (englanniksi)
15. ↑  HS Helsinki: "Helsingin synkin alikulkutunneli" jumiutui neljäksi vuodeksi byrokratian hampaisiin: Nyt se vihdoin hehkuu uusissa väreissä *Helsingin Sanomat*.  7.6.2019. Viitattu 12.8.2019.
16. ↑  Citykani tuhoutui maalin alle, Itäväylä 19.10.2016 *Issuu*. Viitattu 12.8.2019. (englanniksi)
17. ↑  Maija-Liisa Westman: Tanssiarvio: Liike piirtyy lumoavaksi kuvaksi *KSML.fi – Keskisuomalainen*. Viitattu 13.2.2020.
18. ↑  Tomi Tuomaala: Tanssimalla tehdään kuva – Harvinainen teos ensi-illassa Jyväskylässä *KSML.fi – Keskisuomalainen*. Viitattu 13.2.2020.
19. ↑  Tanssin aika: FACE-TO-FACE *Jyväskylän yliopisto*. Viitattu 13.2.2020. [vanhentunut linkki]
20. ↑  Simo Ollila: Taiteilijat | XXV Mäntän kuvataideviikot 14.6.-31.8.2020 | 'Erehtyminen / To Err Is Human' *www.kuvataideviikot.fi*. Viitattu 13.2.2020.
21. ↑   Yle Olohuone 11.4.2020.
22. ↑  Laulu rakkaudelle: Laura Närhi ja Vappu Rossi saavat Samuli Putron hämilleen: "Mulla on aivan tyhjä pää" *www.iltalehti.fi*. Viitattu 18.1.2021.
23. ↑  Laura Närhi omistaa upean esityksensä idolilleen Samuli Putrolle – näin mies reagoi yllätykseen *mtvuutiset.fi*.  8.1.2021. Viitattu 18.1.2021.
24. ↑   "Kulttuurigaala | Vuoden 2021 Kulttuuripersoona on Seela Sella". 2021-11-25. fi
25. ↑  Vappu Rossi | Swan, Plan ja Basis – Art Cache Helsinki *artcache.fi*.  Arkistoitu 12.8.2019. Viitattu 12.8.2019. (englanniksi)
26. ↑  Huippusuunnittelija Teemu Muurimäeltä uusi aluevaltaus | Lehdistötiedotteet | Viestintä | Design Forum Finland *www.designforum.fi*.  Arkistoitu 5.3.2016. Viitattu 12.8.2019. (englanniksi)
27. ↑  Anne Honkanen: Lahdessa järjestettävään valtakunnalliseen näyttelyyn teosvyöry *ESS.fi*.  18.10.2013. Viitattu 12.8.2019.
28. ↑  Hannele Salminen: Kirjasta kirjaan: Collection Kakkonen: Lasin ja keramiikan mestarit *Kirjasta kirjaan*.  torstai 12. marraskuuta 2020. Viitattu 18.1.2021.
29. ↑  Aulis Kohvakasta muotokuva, Kontrahti 3/2013 *senaatti.fi*.  Arkistoitu 12.8.2019.
30. ↑  Kitkerät Neitsyet: Vappu Rossi
31. ↑  Putouksen sketsin tähdeksi nousi todella yllättävä taho – onko tässä Suomen seuraava nuori koomikkolupaus? *MTVuutiset.fi*.  16.1.2021. Viitattu 29.7.2021.

Aiheesta muualla
----------------

* Vappu Rossin sivusto
* "Hän on mestari piirtämään", Helsingin Sanomien kuukausiliite 6.10.2018
* Vappu Rossin nimityksestä kertova artikkeli ja henkilökuva, Yliopisto-lehti 2/2019
* Helsingin yliopiston uutta piirustusmestaria kutkuttaa ajatus ihmisistä löytämässä taidetta yllättävistä paikoista, Yle 8.8.2019
* ""Helsingin synkin alikulkutunneli" jumiutui neljäksi vuodeksi byrokratian hampaisiin: Nyt se vihdoin hehkuu uusissa väreissä, HS 7.6.2019
* "Helsingin kenties synkin alikulkutunneli piti maalata lasten perhosilla ja linnuilla 2015 – Alkoi yhä käynnissä oleva lupahakurumba, jota ei oikeastaan voi järjellä käsittää", Louhenkallion alikulkutunneliprojektin luvanhakuprosessista kertova artikkeli, HS 4.10.2018
* "Helsingin kenties synkin alikulkutunneli haluttiin maalata lasten perhosilla ja linnuilla – Kun vuosien absurdi luparumba oli vihdoin ohi, paikalle saapuivat töhrijät", Louhenkallion alikulkutunnelin maalausprojektista kertova artikkeli, HS 9.5.2019
* Sääntö-Suomi iski: Taiteilija ja lapset halusivat maalata tunnelin – Hyvät aikeet tyssäsivät byrokratiaan
* "Citykani tuhoutui maalin alle", Itäväylä 19.10.2016
* "Suojeltu rakennuskaan ei ole enää turvassa seinätaiteelta, kiitos lisätyn todellisuuden", Yle 25.3.2018
* "Kuvataiteilija Vappu Rossi sai eväät kansainväliselle uralleen Joensuun Pekkalan kuvataidekoulusta", Karjalainen 31.5.2018
* "Nimet vaihtuvat, sedät pysyvät - Vappu Rossin johtama Kitkerät Neitsyet lauloi #metoosta ennen #metoota, Karjalainen 3.4.2019
* Rossin haastattelu Helsingin kaupunginorkesterin konserttitaltioinnin väliajalla, Suudelma-mediateos Visuaalinen alkusoitto -esityssarjassa, lokakuu 2018
* "Vappu Rossin hurmaavassa teoksessa aviopari muuttuu toisikseen", Aesthetics-kulttuurimedia 29.8.2019[vanhentunut linkki]
* "Musiikkifestifaalit ja nykytaide identiteetin haastamisen tiloina", Kulttuurilehti Mustekala 28.8.2019

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Suomi (KANTO)

 |

 |